VEGA præsenterer    
**Kalder alle kældermennesker**    
*Tempoeksperterne i Kellermensch er opsteget fra kælderdybet, og den 17. september 2021 kan du opleve deres slagkraftige og melankolske sange i Store VEGA.*    
   
Den 28. november fik de vestjyske noir-rockere Store VEGA til at koge over af begejstring, da de endnu en gang cementerede deres status som et af Danmarks absolut bedste livebands. Med et vanvittigt nærvær og rock-symfoniske kompositioner sparkede de døren ind til en magisk tidslomme.    
   
Deres enestående kombination af trædeorgel, violiner, forvrængede guitarer, dundrende trommer og tordenbrøl har genopvakt rockmusikken i Danmark. På scenen har de udviklet sig fra et kompromisløst, larmende rockband i den esbjergensiske undergrund til et internationalt koncertfænomen: Kellermensch bevæger nemlig publikum med smukke, intense, smertefulde og voldsomme liveoptrædener af dramaturgiske dimensioner.   
   
Dette har ført dem til Europas største scener herunder Rock Am Ring, Rock Im Park, Wacken og herhjemme alt fra Roskilde Festivals Orange Scene til Copenhell og Tønder Festival og senest to eminente koncerter i Store VEGA.   
   
I år udgav de to potente singler “Nothing” og “Mission”, der varsler nyt album fra mørkemændene. Oven på et ualmindeligt succesfuldt forløb med den selvbetitlede debut fra 2009, gik der otte år før det hæderkronede comebackalbum, *Goliath*, udkom. Albummet med den profetiske titel udløste hos GAFFA kåringer som “Årets album” og “Årets sang”.

**Fakta om koncerten**      
Kellermensch (DK)      
Den 17. september, 2021 kl. 20.00      
Store VEGA, Enghavevej 40, 1674 København V      
Billetpris 235 kr. + gebyr      
Billetsalget starter i dag via vega.dk og Ticketmaster